Aquest òrgan, que s'ha de convertir en el parlament de l'alimentació a Catalunya, treballarà de forma oberta i coordinada amb els representants del sector
El Consell Català de l'Alimentació comença a treballar.
Es tracta d'un òrgan adscrit al Departament d'Agricultura, Ramaderia, Pesca i Alimentació (DARP), que ha de ser un fòrum d'anàlisi, debat i proposta sobre les qüestions relacionades amb les polítiques agroalimentàries: els reptes socials, ambientals, empresarials i tecnològics.
Ha d'ésser, doncs, el parlament de l'alimentació a Catalunya, l'àgora on es concretin les bases per a una nova política alimentària de país.
Recuperar els aliments de temporada a la nostra dieta i apostar pel sector primari del país és imprescindible per fer créixer l'economia catalana i assegurar-nos la nostra alimentació en un futur.
De fet, cuidar la nostra alimentació és cuidar l'economia catalana i, conseqüentment, el país.
En aquest enfocament, cal posar al centre pagesos, ramaders i pescadors, els veritables protagonistes del sector primari.
Sense ells no seria possible una alimentació saludable i de qualitat.
També cal apostar, però, per una indústria alimentària que elabori i transformi, amb vocació d'innovació, qualitat i obertura al món, aquests aliments produïts pel sector primari.
La col·laboració de les empreses dels canals de distribució i la complicitat del sector de la restauració és fonamental per a valoritzar les nostres produccions alimentàries i en conseqüència augmentar la competitivitat del sector primari i la indústria alimentària catalans.
Tanmateix, el Consell ha de contribuir a garantir la màxima transparència en les relacions entre totes les baules de la cadena alimentària.
Per fer front als nous reptes del sector agroalimentari català és necessari disposar d'una estructura forta, integrada i col·laborativa, que generi acords i tingui capacitat innovadora.
Per aquest motiu, la Generalitat de Catalunya ha reactivat el Consell Català de l'Alimentació.
Servirà per posar les bases d'una nova política alimentària de país basada en la producció local i la gestió sostenible del medi
El Consell Català de l'Alimentació posarà les bases d'una nova política alimentària de país basada en la producció local d'aliments i en la gestió sostenible del medi.
A més, ha de fomentar el dinamisme, el relleu generacional, la cohesió socioeconòmica de totes les comarques i reforçar la sobirania alimentària del país.
Aquest òrgan també ha de posar les bases per definir un Pacte Nacional per la Política Alimentària de Catalunya.
L'objectiu és estimular les bases per una alimentació de qualitat que creï confiança en el consumidor i impulsi la gastronomia catalana.
A més, actuarà com a observatori de l'agroalimentació per proposar les mesures necessàries per a l'aprofitament de totes les oportunitats dels mercats i per oferir les millors condicions de qualitat i sostenibilitat.
En formaran part tots els agents de la cadena alimentària, és a dir, representants de les associacions i entitats relacionades amb l'alimentació a Catalunya, des dels consumidors fins a les organitzacions professionals agràries més representatives, les institucions i els col·legis professionals relacionats.
El Consell permetrà impulsar una política alimentària global i transversal que respongui a les demandes dels consumidors i alhora potenciï el teixit productiu català.
Amb aquesta visió, proposarà actuacions per:
El Consell Català de l'Alimentació serà un òrgan estratègic per a orientar i afavorir l'equilibri i la transparència en les relacions de la cadena alimentària.
Serà la base per poder treballar amb la participació de tots els sectors implicats a través de la governança, és a dir, a través de la cogestió.
Ha de ser una eina de país per a una alimentació segura i saludable per a tothom i ha de reforçar el clúster agroalimentari de Catalunya.